รัฐบาลไทย-ข่าวทำเนียบรัฐบาล-“วราวุธ” รมว.พม. ผนึกกำลังทุกเครือข่ายสุพรรณบุรี นำร่องจังหวัดปลอดภัย คนไทยไม่ไร้บ้าน
วันอังคารที่ 13 กุมภาพันธ์ 2567
“วราวุธ” รมว.พม. ผนึกกําลังทุกเครือข่ายสุพรรณบุรี นําร่องจังหวัดปลอดภัย คนไทยไม่ไร้บ้าน
“วราวุธ” รมว.พม. ผนึกกําลังทุกเครือข่ายสุพรรณบุรี นําร่องจังหวัดปลอดภัย คนไทยไม่ไร้บ้าน
วันที่ 12 กุมภาพันธ์ 2567 เวลา 13.30 น. นายวราวุธ ศิลปอาชา รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) ในฐานะประธานกรรมการคุ้มครองคนไร้ที่พึ่งเป็นประธาน Kick off โครงการบูรณาการกลไกเพื่อการคุ้มครองคนไร้ที่พึ่ง พื้นที่นําร่องจังหวัดสุพรรณบุรี "จังหวัดปลอดภัย คนไทยไม่ไร้บ้าน" โดยมี นายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ (ปลัด พม.) พร้อม นางจตุพร โรจนพานิช อธิบดีกรมพัฒนาสังคมและสวัสดิการ (อธิบดี พส.)และคณะผู้บริหารกระทรวง พม. นายณัฐภัทร สุวรรณประทีป ผู้ว่าราชการจังหวัดสุพรรณบุรี นายสรชัด สุจิตต์ สมาชิกสภาผู้แทนราษฎร จังหวัดสุพรรณบุรี เขต 1 ทีม พม.หนึ่งเดียว จังหวัดสุพรรณบุรี องค์กรปกครองส่วนท้องถิ่น 127 แห่ง อาสาสมัครพัฒนาสังคมและความมั่นคงของมนุษย์ (อพม.) กลุ่มเด็กและเยาวชนและผู้แทนภาคีเครือข่ายทุกภาคส่วน ร่วมประกาศเจตนารมย์ “สุพรรณบุรีปลอดภัย คนไทยไม่ไร้บ้าน”ณ วิทยาลัยเทคนิคสุพรรณบุรี จังหวัดสุพรรณบุรี
นายวราวุธ กล่าวว่า ปัญหาคนไร้บ้านสะท้อนปัญหาเชิงโครงสร้างของสังคมไทย โดยปัญหาการตกงานและปัญหาครอบครัว นับเป็น 2 สาเหตุสําคัญของการเป็นคนไร้บ้าน ปัจจุบัน มีกลุ่มเป้าหมายตามขอบเขตพระราชบัญญัติการคุ้มครองคนไร้ที่พึ่ง พ.ศ. 2557 จํานวนกว่า 10 ล้านคน ประกอบด้วย บุคคลที่ประสบปัญหาความเดือดร้อนทางสังคม คนเร่ร่อน บุคคลที่มีสถานะทางทะเบียนราษฎรแต่ไร้สัญชาติ และบุคคลไม่มีสถานะทางทะเบียนราษฎร จากสถานการณ์ดังกล่าว จึงมีการขับเคลื่อนนโยบายสําคัญ “พม.พอใจ ให้ทุกวัยพอใจใน พม.” เพื่อแก้ปัญหาให้กับประชาชนทุกกลุ่มเป้าหมาย โดยในส่วนที่เกี่ยวข้องกับการแก้ไขปัญหาคนไร้บ้านนั้น คือ การส่งเสริมการจ้างงานและการมีงานทําของกลุ่มเปราะบาง การยกระดับการคุ้มครองทางสังคมสําหรับคนทุกช่วงวัย และการส่งเสริมความมั่นคงด้านที่อยู่อาศัยสําหรับคนทุกช่วงวัย
นายวราวุธ กล่าวต่อไปว่า กระทรวง พม. โดย กรมพัฒนาสังคมและสวัสดิการ ได้ดําเนินการขับเคลื่อนสร้างจังหวัดปลอดภัย คนไทยไม่ไร้บ้าน โดยในปี 2567 ได้กําหนดประเด็นการแก้ไขปัญหาคนไร้ที่พึ่ง คนเร่ร่อน เป็นตัวชี้วัดด้านการลดความเหลื่อมล้ําทางสังคม และจัดทําโครงการบูรณาการกลไกเพื่อการคุ้มครองคนไร้ที่พึ่ง เพื่อการเชื่อมโยงกลไกการทํางาน (Finding local services) ในการประสานความร่วมมือภาคีเครือข่ายในการเสริมสร้างคุณภาพชีวิตแบบองค์รวมอย่างต่อเนื่อง ไร้รอยต่อ เพื่อให้กลุ่มเป้าหมายและประชาชนสามารถเข้าถึงระบบบริการสวัสดิการสังคม (Outreached) แบบเบ็ดเสร็จ มีคุณภาพ และมีมาตรฐานได้อย่างยั่งยืน รวมไปถึงเกิดรูปแบบบริการต้นแบบ ด้านการคุ้มครองคนไร้ที่พึ่งในระดับจังหวัด และชุมชน (Protection Service Plan)
นายวราวุธ กล่าวต่อไปอีกว่า จังหวัดสุพรรณบุรีนับเป็นจังหวัดที่มีความพร้อมในระดับพื้นที่และศักยภาพของ ทีม พม.หนึ่งเดียว ที่จะผลักดันให้เกิดรูปแบบของ สุพรรณบุรี Protection Service Plan เพื่อให้ประชาชนทุกกลุ่ม ทุกเพศ ทุกวัย สามารถเข้าถึงบริการทางสังคมที่มีคุณภาพอย่างเท่าเทียมและทั่วถึง โดยไม่ทิ้งใครไว้ข้างหลัง ซึ่งวันนี้ มีกิจกรรม Kick off โครงการบูรณาการกลไกเพื่อการคุ้มครองคนไร้ที่พึ่ง พื้นที่นําร่องจังหวัดสุพรรณบุรี "จังหวัดปลอดภัย คนไทยไม่ไร้บ้าน" โดยกระทรวง พม. เป็นแกนหลัก และร่วมมือกับทุกภาคีเครือข่าย ทั้งกระทรวงมหาดไทย กระทรวงสาธารณสุข และองค์กรปกครองส่วนท้องถิ่น ในการดูแลพี่น้องประชาชนชาวสุพรรณบุรีให้มีความมั่นคงในชีวิต มีความมั่นคงในที่พักอาศัย เพราะหัวใจสําคัญของการดํารงชีพ คือปัจจัย 4 และหนึ่งในนั้นคือที่พักอาศัย วันนี้ได้รับรายงานจากผู้ว่าราชการจังหวัดสุพรรณบุรีว่า มีคนไร้บ้านอีกไม่ถึง 30 ราย จึงเป็นความหวังว่าภายในสิ้นปีนี้ เราจะเห็นจังหวัดสุพรรณบุรีปลอดคนไร้บ้าน เพราะปัญหาเรื่องคนไร้บ้านนั้น บางครั้งไม่เพียงเฉพาะเรื่องของที่อยู่อาศัย แต่รวมถึงผู้ป่วยทางจิต ซึ่งถ้าหากไม่ได้รับการดูแลการเยียวยาแก้ไขได้ทันท่วงทีนั้น จะพัฒนาความป่วยขึ้นไปเรื่อยๆ เป็นภาระให้กับบุคลากรทางการแพทย์ดังนั้นงานในวันนี้ กระทรวง พม. ต้องขอขอบคุณภาคีเครือข่ายทุกภาคส่วนในจังหวัดสุพรรณบุรี ที่ได้มาร่วมกันผนึกกําลัง ทําให้เป็นจังหวัดนําร่องในโครงการตัวอย่าง ว่าเป็นจังหวัดปลอดภัย คนไทยไม่ไร้บ้าน เมื่อมีความมั่นคงในชีวิต เมื่อมีที่พักอาศัย สิ่งที่ตามมาจะเป็นการทํางานที่มีรายได้ และท้ายที่สุดจะทําให้สังคมในจังหวัดสุพรรณบุรีเป็นจุดเริ่มต้น และหวังว่าจะได้พัฒนาให้กับทุกๆจังหวัด ทําให้คนไทยทั้งประเทศไม่ต้องไร้บ้านอีกต่อไป
นายวราวุธ กล่าวเพิ่มเติมว่า นอกจากนี้ ในส่วนการหาที่พักอาศัยให้กับคนไร้บ้านนั้น ไม่ใช่เพียงแค่หาบ้านให้อยู่ แต่การเสริมศักยภาพ การส่งเสริมและสร้างอาชีพนั้น มีความจําเป็นและสําคัญไม่แพ้กันเพราะถ้าหากมีบ้าน แต่ไม่มีรายได้ จะไม่สามารถมีเงินมาจับจ่ายใช้สอยในการดํารงชีวิตประจําวันได้ ดังนั้น หน้าที่ของกระทรวง พม. ไม่ใช่แค่เพียงหาบ้านให้อยู่ แต่ต้องเสริมสร้างศักยภาพและการส่งเสริมอาชีพให้มีรายได้ เพื่อให้ทุกคนนั้นเป็นทรัพยากรมนุษย์ที่สําคัญของสังคมไทย
#ช่วย24ชั่วโมง #พม24ชม #ข่าวพม #esshelpme #วราวุธรับฟังทําจริง
#พมพอใจให้ทุกวัยพึงพอใจในพม #พมหนึ่งเดียว #ศรส #พม #สุพรรณบุรี
#ทีมพมหนึ่งเดียว #จังหวัดปลอดภัยคนไทยไม่ไร้บ้าน #คนไทยไม่ไร้บ้าน